钦定古今图书集成/理学汇编/学行典/第004卷 > 朱子全书 > 《答项平父》
## 钦定古今图书集成/理学汇编/学行典/第004卷 > 朱子全书 > 《答项平父》

人之一心，万理具备，若能存得，便是圣贤，更有何事？
然圣贤教人，所以有许多门路节次，而未尝教人只
守此心者，盖为此心此理虽本完具，却为气质之禀
不能无偏。若不讲明体察，极精极密，往往随其所偏，
堕于物欲之私而不自知。是以圣贤教人，虽以恭敬
持守为先，而于其中又必使之即事即物，考古验今，
体会推寻，内外参合，盖必如此，然后见得此心之真，
此理之正，而于世闲万事，一切言语，无不洞然了其
白黑。《大学》所谓“知至意诚”，《孟子》所谓“知言养气”，正谓
此也。